**Задача B. ИГРА НА ДВЕ КУПЧИНКИ**

Двама играят следната игра:

Сядат пред две непразни купчинки с топчета. Нека за определеност да означим с *A* по-малкия (или най-много равен на другия) брой на топчета в купчина. Другият брой означаваме с *B* (т.е. *A* ≤ *B*). Началното съотношение *A* : *B* = α е съществено в хода на цялата конкретна игра и остава постоянно, както и да се променя броят на топчетата в купчинките. Играчите играят последователно, като всеки ход представлява вземане на поне едно топче от поне една от купчините. Губи този, който не може да изиграе ход или изиграе неправилен ход. Печели този, който последен е изиграл правилен ход.

Да означим с *x* броя топчета, взети от едната купчинка, а с *y* броя на взетите от другата купчинка. За определеност ще приемем, че с *x* сме означили по-малкия (или най-много равен на другия) брой взети топчета от купчина. Има просто определение за правилен ход:

* **ходът е правилен, само ако *x* : *y* ≠α, като 0**≤  ***x***≤ ***y*** **и**  ***y*** > **0**;
* **естествено, няма как да се вземе от купчинка брой топчета, по-голям от останалите в нея.**

За яснота да разгледаме един пример, при който *A*=12, *B*=18. В тази конкретна игра ***неправилното*** съотношение на взети топчета е *x*:*y* = α = 12:18 = 2:3. Всяко друго съотношение на взети топчета е правилно. Ето някои **неправилни** (и следователно – губещи) ходове на играча, който е първи:

1. Да вземе всички топчета, т. е. *x*=12, *y*=18. Очевидно е защо този ход е неправилен: при него *x*:*y* = 12:18 = 2:3 = α.
2. Да вземе три топчета от купчина *A*, оставяйки там 9, и две топчета от купчина *B*, оставяйки там 16. Този ход е неправилен, защото при него *x*=2, *y*=3 и *x*:*y* = 2:3 = α. ВНИМАНИЕ! След такъв ход отношението на топчетата в купчинките би станало 9:16, но това НЕ ПРОМЕНЯ фиксираното отношение α, то си остава 2:3, както е преди началото на тази конкретна игра!
3. Да вземе 8 топчета от купчина *A* и 12 от *B*, т. е. *x*=8, *y*=12, *x*:*y*=8:12=2:3. След такъв ход в купчина *A* биха останали 4, а в *B* – 6 топчета. (Отношението на топчетата в купчинките след такъв ход пък се запазва – 4:6=2:3. Но подчертаваме отново, че това не оказва никакво влияние върху важното съотношение α за тази конкретна игра, което се определя преди първия ход и остава постоянно до края ѝ.)

Можем да посочим много ходове на първия играч, които са правилни: да вземе едно топче от която и да е купчинка (0:1 = 0 ≠ α); да вземе коя да е от двете купчинки (например втората) цялата (0:18 = 0 ≠ α); да вземе максимален равен брой топчета (по 12) от всяка от купчинките (12:12  = 1 ≠ α); да вземе 10 топчета от *A* и 5 от *B* (5:10 = 1:2 ≠ α) и т. н. Разбира се, няма как да е правилно играчът да поиска да вземе от купчинка повече топчета, отколкото има в нея. И да не забравяме, че трябва да вземе отнякъде поне едно топче, т. е. *x* = *y* = 0 (т.е., „оставям всичко както си е“) е неправилен (следователно губещ) „ход“.

Напишете програма **arelgame**, която намира броя на първите печеливши ходове за първия играч.

**Вход**

От стандартния вход се въвежда един ред, в който има две цели положителни числа, разделени с интервал. Това са съответно броят топчета в първата и във втората купчинка.

**Изход**

Програмата трябва да извежда на стандартния изход един ред който съдържа броя на печелившите първи ходове на първия играч.

**Ограничения**

Броят на топчетата във всяка от купчинките не надвишава 1018.

В 30% от тестовите групи той е по-малък от 2000.

**Примери**

|  |  |  |
| --- | --- | --- |
| **Вход** | **Изход** | ***Обяснение*** |
| 3 2 | 0 | Първият играч няма печеливш ход: всеки негов правилен първи ход води до директна загуба, като вторият взема всичко останало. |
| 6 18 | 2 | α = 6:18 = 1:3  Печелившите ходове за първия играч са:   * да вземе 16 топчета от втората купчинка. Ходът е правилен, защото 0:16≠1:3. След този ход остават 6 топчета в първата и 2 във втората купчинка. Вторият играч не може да вземе всичко, защото 2:6=1:3=α. А всеки друг негов ход води до загуба; * да вземе 3 топчета от първата и 17 от втората купчинка (3:17≠1:3, ходът е правилен). Остават 3 топчета в първата и 1 във втората купчинка и вторият играч няма печеливш ход. |

**Оценяване**

Тестовете са групирани по три. Предвиденият брой точки за група се присъжда само ако и трите теста в групата са решени правилно.